עמית סגל

ביוגרפיה

סגל נולד וגדל בעפרה. הוא בנו של העיתונאי חגי סגל, לסגל ארבעה אחים, אחד מאחיו הוא העיתונאי ארנון סגל.
למד בישיבת נתיב מאיר ובתיכון הימלפרב שבירושלים. בוגר הפקולטה למשפטים באוניברסיטה העברית בירושלים ובעל תואר שני מהקולג' האוניברסיטאי של לונדון (UCL) במדיניות ציבורית. הוא דוקטורנט למדע המדינה באוניברסיטה העברית.

קריירה

את דרכו העיתונאית החל ככתב במקומון "כל העיר". בשנת 2000 התקבל לגלי צה"ל. בתחנה הצבאית שימש ככתב תקשורת ובהמשך ככתב בכנסת. ב-2006 עבר לתפקיד המקביל בחברת החדשות של ערוץ 2, והגיש את התוכנית "זוג או פרט" בערוץ הכנסת, בתחילה יחד עם נדב פרי ובהמשך יחד עם ברק רביד ומגישים אחרים, עד שנת 2016. בשנים 2009–2010 שימש כתב החוץ בלונדון, ולאחר מכן חזר לתפקיד כתב הכנסת.
בין חשיפותיו כעיתונאי: פרשת אגרקסקו; פרשת יחיאל חזן ("פרשת המוח"); פרסום הקלטות מרשת הקשר הצה"לית בהן נשמע החייל אודי גולדווסר דקות לפני חטיפתו; "נאום הווירוסים" של המשנה לראש הממשלה משה יעלון; ופרשת התלונות נגד מועמד מפלגת העבודה אורי שגיא.
ב-2008, בעקבות עתירה שהגיש יחד עם התנועה לחופש המידע נגד הכנסת, הורה בית המשפט המחוזי בירושלים לכנסת לפרסם סרטים ממצלמות האבטחה, בהם נראים ח"כ יחיאל חזן (ליכוד) והשרה סופה לנדבר (ישראל ביתנו) מבצעים עבירות פליליות.
ב-2012 פרסם תחקיר על אורח חייו של שר התיירות סטס מיסז'ניקוב, ובו העידו מאבטחים כי השר נוהג להשתכר כמעט מדי לילה, להיעדר מישיבות ממשלה ובהן אישור עסקת שליט, ולפגוע באבטחה עליו. התחקיר הוזכר בתקשורת כסיבה המרכזית שבעטיה לא שובץ מיסז'ניקוב ברשימת ישראל ביתנו לכנסת ה-19.
במאי 2013 מונה לפרשן הפוליטי של חברת החדשות במקום רינה מצליח. בנוסף, כתב טור שבועי בנושאי פוליטיקה בעיתון "מקור ראשון" בין השנים 2011–2018, עד שעבר ל"ידיעות אחרונות" כבעל טור במוסף לשבת.
בדצמבר 2014 חשף הקלטות משנת 2008 שבהן נראה מנהיג ש"ס, הרב עובדיה יוסף, תוקף בחריפות את יו"ר המפלגה אריה דרעי. בעקבות חשיפת ההקלטות התפטר דרעי מהכנסת ומראשות המפלגה, אם כי מאוחר יותר חזר לעמוד בראש הרשימה.
ביוני 2015 פרסם סגל תחקיר שבו טען כי ח"כ אורן חזן ניהל קזינו בבורגס שבבולגריה, וכן הוצגו עדויות על כך שעישן את הסם קריסטל מת' והציע שירותי זנות ללקוחותיו בקזינו. בעקבות התחקיר הורה יו"ר הכנסת, יולי אדלשטיין, לא לשבץ את חזן לנהל ישיבות מליאת הכנסת. חזן הכחיש את הדברים והגיש נגד סגל תביעת לשון הרע. באוקטובר 2016 דחה בית משפט השלום בתל אביב את מרבית תביעתו של חזן. השופט אמר כי התרשם שסגל ערך תחקיר מאוזן ושהדברים לא הוצגו בכתבה באופן מגמתי. עוד קבע השופט כי חזן אכן השתמש בסמים קשים, שימש כמנהל הקזינו, וכי הפרסום בדבר ארגון נערות ליווי למבקרי הקזינו חוסה תחת הגנת 'תום לב' ו'עיתונות אחראית', אף שלא הוכח כנכון; לכן ייחוס סרסרות לזנות לחזן הוא בגדר הבעת דעה החוסה תחת ההגנה של "הבעת הדעה" לפי סעיף 15(4) לחוק. סגל חויב בפיצויים בסך 40,000 ש"ח בשל פרסום מוטעה באתר מאקו שנכתב בשמו ולפיו חזן סחר בסמים, וכן בשל דבריו בראיון עם עודד בן עמי שמהם עלולים היו הצופים להבין כי חזן הוא "דילר" של סמים, אף על פי שהשופט השתכנע שסגל לא התכוון לכך.
משנת 2015 מגיש את התוכנית "דקלסגל" יחד עם העיתונאי ירון דקל. התוכנית שודרה מראשיתה בגלי צה"ל, והחל מחודש פברואר 2019 משודרת בכאן רשת ב׳.
בנובמבר 2017 פרסם תחקיר שעסק בשגריר ישראל באו"ם דני דנון, ובו עדויות שמהן עולה חשד בדבר מינויים של עשרות פעילי ליכוד לתפקידים במועצה הציונית בתמורה לתמיכה פוליטית בדנון בפריימריז בליכוד.
מ-16 בנובמבר 2017 משמש סגל כמגיש מחליף בתוכנית "שש עם". קודם לכן הנחה סגל, גם כן כמגיש מחליף, את התוכניות "מהדורה ראשונה" ו"חדשות הלילה".
בפברואר 2019 פרסם יצחק לאור פוסט בפייסבוק ובו הכיתוב "א. היטלר" מתחת לתמונתו של סגל. הפוסט הוסר על ידו לאחר כמה שעות. סגל הגיש תביעת דיבה נגד לאור ובה דרש פיצוי בסך 140,000 ש"ח. המשפט הסתיים בפשרה, על פיה לאור יתנצל בדף הפייסבוק שלו וישלם לסגל סכום שלא יפורסם.
במרץ 2019 פרסם סגל שאיראן פרצה לטלפון הסלולרי של יו"ר "כחול לבן" בני גנץ ושאבה את תכולתו, וכי השב"כ עדכן בעניין את גנץ באירוע בפגישה חשאית במהלך מערכת הבחירות.
סגל מקיים סדרת הרצאות ברחבי ישראל, תחת הכותרת "להבין את ביבי".

חיים אישיים

סגל נשוי ואב לשניים. מתגורר בשכונת "משכנות האומה" בירושלים.